Aksjonerer i nabolag i London, mistenker sekt-motiv
Politiet i London gjennomfører lørdag ettermiddag en dør-til-dør aksjon for å spørre naboer i Brixton-området, i bydelen Lambeth sør i London, om slaverisaken som nå etterforskes for fullt, får VG opplyst. Torsdag ble et par (begge 67) arrestert i dette nabolaget, mistenkt for å ha holdt tre kvinner fanget i mer enn 30 år i en form for slaveri, der kvinnene måtte jobbe for husholdet. VG og flere britiske medier er nå tilstede i et boligområde, der det foregår stor politiaktivitet knyttet til saken. - Vi har hørt om saken, men vi vet ikke om det er her det har skjedd. Dette er et familieområde, som var ganske røft tidligere, men som er blitt oppgradert de siste årene, sier en nabo som vil være anonym til VG.Politiet går også ut med ny informasjon om bakgrunnen til både de to mistenkte og de tre antatte ofrene, som angivelig ble holdt som husholdsslaver i over tretti år. - De to mistenkte er av indisk og tanzaniansk bakgrunn, og kom til Storbritannia på 1960-tallet. Vi tror to av ofrene møtte den mannlige mistenkte i London gjennom en delt politisk ideologi, og at de bodde sammen på den adressen i det som kan kalles et form for «kollektiv», sier politioverbetjent Steve Rodhouse i en uttalelse fra Metropolitan Police. Bakgrunn: - De er blitt holdt under grusomme forhold - De involverte personene og hva slags type «kollektiv» dette var er del av vår etterforskning. På en eller annen måte kom «kollektivet» til en avslutning, men de to kvinnene fortsatte å bo med dette paret. Hvordan dette kunne ende i at de ble boende i over tretti år er det vi nå undersøker, men vi tror det har vært emosjonell og fysisk mishandling i ofrenes liv, fortsetter Rodhouse. - Den tretti år gamle kvinnen har en fødselsattest, men det er den eneste offisielle dokumentasjonen vi finner. Vi tror hun har levd med de mistenkte hele sitt liv, sier Rodhouse.Fere britiske medier, deriblant The Guardian, The Times og Daily Mail, skriver at politiet mener dette kollektivet har fungert som en form for sekt. «To kilder nær etterforskningen forklarer at forholdene kvinnene ble holdt gjennom minner om en semi-religiøs sekt», skriver The Guardian. - Hvis vi snakker om psykologisk kontroll så passer det med vår definisjon av en sekt, sier Ian Haworth i organisasjonen Cult Information Centre til The Times.The Guardian skriver også at politiet undersøker om den yngste av kvinnene, den britiske statsborgeren (30), er datteren til den mistenkte mannen (67). Det skal være ett av de andre angivelige ofrene, den 57 år gamle kvinnen som er irsk statsborger, som man nå undersøker om er moren. I tillegg var en 69 år gammel kvinne av malaysisk opprinnelse holdt fanget av det mistenkte paret (begge 67). Politiet ville ikke svare på om paret er gift, men kvinnene som ble holdt fanget har beskrevet dem som familieoverhoder. Metropolitan Police etterforsker sin egen tidligere kontakt med de to arresterte 67-åringene og hvilken kjennskap politiet kan ha hatt om deres eventuelle sektlignende aktiviteter, skriver The Times. - Det vil bli stilt spørsmål ved hvordan politiet har håndtert dette tidligere, sier en kilde til avisen.Sekt-motivet skal være en av flere mulige teorier politiet nå undersøker for å finne ut hvordan kvinnene ble holdt fanget med det som er blitt beskrevet som «usynlige håndjern». Som VG tidligere har skrevet har politiet forklart at kvinnene var utsatt for en form for «hjernevasking», som gjorde at de ikke klarte å bryte med paret som holdt dem. Kvinnene var underlagt streng kontroll, men var ikke fysisk stengt inne. - «Usynlige håndjern» betyr at selv om ikke kvinnene var lenket fast fysisk, så hadde de ikke noen reell frihet til å gjøre det de ønsket å gjøre. De var emosjonelt så traumatisert at de ikke var i stand til å leve i frihet, sier Aneeta Prem i «Freedom Charity» til VG. - Dette er ikke seksuell utnyttelse, eller menneskehandel i ordinær forstand. Det er ikke en brutalitet der de ble holdt innesperret. Det er skremmende bilde av emosjonell kontroll, men hjernevasking er et for svakt ord for å beskrive lidelsene de opplevde, sier politioverbetjent Steve Rodhouse.Det var «Freedom Charity» som fikk telefonen fra kvinnene og som klarte å hjelpe dem til å flykte gjennom en lang rekke med hemmelige telefonsamtaler. Telefonsamtalene fant sted mellom 18. og 25. oktober, og i den perioden bygde organisasjonen opp et tillitsforhold til kvinnene. 25. oktober klarte de to yngste ofrene å forlate huset og møte politiet på et forhåndsavtalt sted. Deretter ble den 69 år gamle kvinnen hentet ut. Nå tror «Freedom Charity» at flere personer som holdes som tvangsarbeidere i en moderne form for slaveri vil våge å rømme. Kvinnene fikk forlate huset ved enkelte tilfeller, men da i følge med det siktede paret. - Vi vet at i visse tilfeller fikk kvinnene forlate hjemmet, men da kun under strengt kontrollerte former. Hva dette innebar er del av etterforskningen, svarer politiovebetjent Steve Rodhouse på spørsmål fra VG. I den nye pressemeldingen forklarer politiet at de hadde lovet kvinnene da de rømte at de ikke skulle aksjonere mot paret umiddelbart. Først etter nesten en måned med avhør og tillitsbygging hadde politiet et klart nok bilde til at de aksjonerte mot det 67 år gamle paret og arresterte dem den 21. november. Paret er nå løslatt mot kausjon, men kan ikke returnere til huset der kvinnene ble holdt fanget.
Politiet undersøker om de tre kvinnene som har vært holdt som slaver kan ha vært kontrollert gjennom sekt-lignende teknikker.